作者:劉克莊
標題:沁園春
內容:天造梅花，有許孤高，有許芬芳。似湘娥凝望，斂君山黛，明妃遠嫁，作漢宮妝。冷豔誰知，素標難褻，又似夷齊餓首陽。幽雅意，縱寫之縑楮，未得毫芒。曾經諸老平章。只一個孤山說影香。便詔書存問，漫招處士，節旄落盡，早屈中郎。日暮天寒，山空月墮，茅舍清於白玉堂。寧淡殺，不敢憑羌笛，告訴淒涼。